ΚΟΙΝΗ ΘΕΣΗ (ΕΚ) αριθ. 19/97 που καθορίστηκε απο το Συμβούλιο στις 14 Απριλίου 1997 για την έκδοση της όγδοης όγδοης 97/. . ./ΕΚ του Ευρωπαϊκού Κοινοβουλίου και του Συμβουλίου σχετικά με τις διατάξεις για τη θερινή ώρα (97/C 157/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100 Α,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία του άρθρου 189 Β της συνθήκης (3),

Εκτιμώντας:

ότι η έβδομη οδηγία 94/21/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, σχετικά με τις διατάξεις για τη θερινή ώρα (4) όρισε κοινή ημερομηνία και ώρα, σε όλη την Κοινότητα, για την έναρξη της περιόδου θερινής ώρας των ετών 1995, 1996 και 1997 7 ότι η έβδομη οδηγία διατήρησε για τη λήξη της περιόδου θερινής ώρας του έτους 1995 δύο διαφορετικές ημερομηνίες, μια για όλα τα κράτη μέλη εκτός Ιρλανδίας και Ηνωμένου Βασιλείου και μια για την Ιρλανδία και το Ηνωμένο Βασίλειο, αλλά όρισε κοινή ημερομηνία και ώρα για τη λήξη της περιόδου θερινής ώρας των ετών 1996 και 1997 7

ότι, δεδομένου ότι τα κράτη μέλη εφαρμόζουν διατάξεις σχετικά με τη θερινή ώρα, είναι σημαντικό για τη λειτουργία της εσωτερικής αγοράς να συνεχίσει να καθορίζεται κοινή ημερομηνία και ώρα έναρξης και λήξης της περιόδου θερινής ώρας οι οποίες θα ισχύουν στον κοινοτικό χώρο 7

ότι, από πλευράς της επικουρικότητας, η ανάληψη κοινοτικής δράσης κρίνεται αναγκαία για την πλήρη ημερολογιακή εναρμόνιση, με σκοπό τη διευκόλυνση των μεταφορών και των επικοινωνιών 7

ότι τα κράτη μέλη θεωρούν ως καταλληλότερη ημερομηνία λήξης της περιόδου θερινής ώρας το τέλος Οκτωβρίου 7 ότι επομένως είναι σκόπιμο να διατηρηθεί η ημερομηνία αυτή 7

ότι το άρθρο 4 της έβδομης οδηγίας προβλέπει ότι το Ευρωπαϊκό Κοινοβούλιο και το Συμβούλιο θεσπίζουν, πριν από την 1η Ιανουαρίου 1997, το καθεστώς που θα εφαρμόζεται από το 1998 και μετά 7

ότι, για γεωγραφικούς λόγους, είναι σκόπιμο οι κοινές διατάξεις για τη θερινή ώρα να μην εφαρμόζονται στα υπερπόντια εδάφη των κρατών μελών 7

ότι, για λόγους προγραμματισμού των ωραρίων, ιδίως στους τομείς των μεταφορών και των επικοινωνιών, θα πρέπει να θεσπιστεί το χρονοδιάγραμμα για την περίοδο θερινής ώρας, για αρκετά μακρό χρονικό διάστημα 7 ότι θα πρέπει, επομένως, να θεσπισθούν διατάξεις για τα έτη 1998, 1999, 2000 και 2001,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Για τους σκοπούς της παρούσας οδηγίας, ως «περίοδος θερινής ώρας» νοείται η περίοδος του έτους κατά την οποία η ώρα μετατίθεται εξήντα λεπτά μπροστά σε σχέση με την ώρα που ισχύει το υπόλοιπο έτος.

Άρθρο 2

Σε κάθε κράτος μέλος, η περίοδος θερινής ώρας για τα έτη 1998, 1999, 2000 και 2001 αρχίζει την τελευταία Κυριακή του Μαρτίου, στη 1.00 ώρα γκρίνουιτς, δηλαδή:

- το 1998: στις 29 Μαρτίου,

- το 1999: στις 28 Μαρτίου,

- το 2000: στις 26 Μαρτίου,

- το 2001: στις 25 Μαρτίου.

Άρθρο 3

Σε κάθε κράτος μέλος, η περίοδος θερινής ώρας λήγει, για τα έτη 1998, 1999, 2000 και 2001, την τελευταία Κυριακή του Οκτωβρίου, στη 1.00 ώρα Γκρίνουιτς, δηλαδή:

- το 1998: στις 25 Οκτωβρίου,

- το 1999: στις 31 Οκτωβρίου,

- το 2000: στις 29 Οκτωβρίου,

- το 2001: στις 28 Οκτωβρίου.

Άρθρο 4

Το καθεστώς που θα εφαρμόζεται από το 2002 και μετά θεσπίζεται, πριν από την 1η Ιανουαρίου 2001, βάσει προτάσεως της Επιτροπής, η οποία υποβάλλεται πριν από την 1η Ιανουαρίου 2000.

Άρθρο 5

Η παρούσα οδηγία δεν εφαρμόζεται στα υπερπόντια εδάφη των κρατών μελών.

Άρθρο 6

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, για να συμμορφωθούν με την παρούσα οδηγία, το αργότερο την 31η Δεκεμβρίου 1997. Πληροφορούν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

Άρθρο 7

Η παρούσα οδηγία απευθύνεται στα κράτη μέλη.

Βρυξέλλες, . . .

Για το ΕυρωπαϊκόΚοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ αριθ. C 342 της 14. 11. 1996, σ. 5.

(2) ΕΕ αριθ. C 30 της 30. 1. 1997, σ. 20.

(3) Γνώμη του Ευρωπαϊκού Κοινοβουλίου, της 28ης Νοεμβρίου 1996 (ΕΕ αριθ. C 380 της 16. 12. 1996, σ. 20) κοινή θέση του Συμβουλίου της 14ης Απριλίου 1997 και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα την Ευρωπαϊκών Κοινοτήτων).

(4) ΕΕ αριθ. L 164 της 30. 6. 1994, σ. 1.

ΑΙΤΙΟΛΟΓΙΚΗ ΣΚΕΨΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 26 Απριλίου 1996, η Επιτροπή διαβίβασε στο Συμβούλιο πρόταση όγδοης οδηγίας του Ευρωπαϊκού Κοινοβουλίου και του Συμβουλίου σχετικά με τις διατάξεις για τη θερινή ώρα (1), η οποία βασίζεται στο άρθρο 100 Α της συνθήκης ΕΚ.

Το Ευρωπαϊκό Κοινοβούλιο και η Οικονομική και Κοινωνική Επιτροπή έδωσαν τη γνώμη τους στις 28 Νοεμβρίου 1996 (2) και στις 25 Σεπτεμβρίου 1996 (3) αντιστοίχως.

Στις 14 Απριλίου 1997, το Συμβούλιο καθόρισε κοινή θέση, σύμφωνα με το άρθρο 189 Β της συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ

Η πρόταση της Επιτροπής προβλέπει τον καθορισμό των ημερομηνιών και των ωρών έναρξης και λήξης της περιόδου θερινής ώρας σε όλη την Κοινότητα, για τα έτη 1998, 1999, 2000 και 2001.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση του Συμβουλίου αντιστοιχεί στην πρόταση της Επιτροπής.

Οι ημερομηνίες έναρξης και λήξης της περιόδου θερινής ώρας ορίζονται για τέσσερα έτη.

Για τα έτη 1998, 1999, 2000 και 2001, σε όλα τα κράτη μέλη, η περίοδος αυτή αρχίζει στη 01:00, ώρα Γκρίνουιτς, την τελευταία Κυριακή του Μαρτίου και λήγει στη 01:00 ώρα Γκρίνουιτς, την τελευταία Κυριακή του Οκτωβρίου.

Η κοινή θέση προβλέπει ότι το καθεστώς που θα εφαρμόζεται από το 2002 και μετά θεσπίζεται, πριν από την 1η Ιανουαρίου 2001, βάσει προτάσεως της Επιτροπής, η οποία θα υποβληθεί πριν από την 1η Ιανουαρίου 2000.

Ωστόσο, το Συμβούλιο και η Επιτροπή έκριναν ότι οι κοινωνικές και οικονομικές πτυχές των αποφάσεων που αφορούν το καθεστώς της ώρας δικαιολογούν εμπεριστατωμένη εξέταση του θέματος, η οποία θα διεξαχθεί πριν από τη λήξη της ισχύος της όγδοης οδηγίας. Προς το σκοπό αυτό, το Συμβούλιο σημείωσε τη δέσμευση που ανέλαβε η Επιτροπή να διαβιβάσει στο Συμβούλιο λεπτομερή έκθεση, το αργότερο μέχρι τις 30 Ιουνίου 1999. Το Συμβούλιο και η Επιτροπή συμφώνησαν να προβούν, με τη βοήθεια ομάδας όπου θα συγκεντρωθούν οι αντιπρόσωποι των ενδιαφερομένων κύκλων και οι εθνικοί εμπειρογνώμονες των κρατών μελών, σε διεξοδική εξέταση των συνεπειών του καθεστώτος αλλαγής ώρας στις οποίες συγκαταλέγονται οι θεσμικές πτυχές που αφορούν το συντονισμό των ωρών μεταξύ των κρατών μελών της Ευρωπαϊκής Ένωσης.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Το Συμβούλιο, σύμφωνα με την πρόταση της Επιτροπής, απέρριψε τις τρείς τροπολογίες που είχε προτείνει το Ευρωπαϊκό Κοινοβούλιο:

- τις τροπολογίες 1 και 2 του Ευρωπαϊκού Κοινοβουλίου, που τροποποιούν τα άρθρα 2 και 3 της πρότασης ώστε να μην καταστεί υποχρεωτική η εφαρμογή ενός αυτού καθεαυτού καθεστώτος θερινής ώρας.

το Συμβούλιο κρίνει ότι οι τροπολογίες αυτές αντιβαίνουν προς το στόχο της εναρμόνισης που αποτελεί το ουσιαστικό αντικείμενο της οδηγίας. Επιπλέον, εάν το καθεστώς θερινής ώρας δεν εφαρμοστεί σε όλα τα κράτη μέλη, υπάρχει κίνδυνος σοβαρών διαταραχών στους τομείς των μεταφορών και των επικοινωνιών, παρόμοιες με εκείνες που θα προκαλούσε η μη εναρμόνιση,

- την τροπολογία 3 του Ευρωπαϊκού Κοινοβουλίου, που εισάγει στην οδηγία ένα νέο άρθρο 3α το οποίο προβλέπει ότι η Επιτροπή μεριμνά ώστε οι διαφορές της ώρας μεταξύ όμορων κρατών μελών να μην υπερβαίνουν ποτέ την μία ώρα.

Το Συμβούλιο θεωρεί ότι το θέμα αυτό υπάγεται στην αρμοδιότητα των κρατών μελών και ότι συνεπώς δεν υπάρχει λόγος να ανατεθούν σχετικά καθήκοντα στην Επιτροπή.

(1) ΕΕ αριθ. C 342 της 14. 11. 1996, σ. 5.

(2) ΕΕ αριθ. C 380 της 16. 12. 1996, σ. 20.

(3) ΕΕ αριθ. C 30 της 30. 1. 1997, σ. 20.